I S K R E

*2018.*

****

**list Osnovne škole fra Didaka Buntića Čitluk**

**svibanj, 2018.**

Dragi čitatelji,

S vama smo i ove školske godine, sudjelujemo u izdanju novog školskog lista „Iskre” pa se iskreno nadamo da vas nećemo iznevjeriti svojim radovima. Trudili smo se, iako smo imali dosta školskih obveza, a vi, naši čitatelji, pročitajte i prepoznajte naše radove. Iskre su ogledalo naše škole, podsjetnik na rezultate rada, važne događaje, ali i zabavne sadržaje kojih ni u ovoj školskoj godini nije nedostajalo. Ponekad smo zanemarivali i svoje školske obveze, ali smo zahvaljujući svojim učiteljima, koji su prema nama imali razumijevanje, sve opravdali.

Proljeće je stiglo u našu školu. Malo pomalo okolina počinje dobivati boje: trava se počinje zelenjeti, a prvi proljetni cvjetići pokazuju svoje šarene latice, počinju mirisi, počinju zujati bumbari i pčelice. Poneseni ljepotom buđenja prirode, sretni smo i veseli, ali nismo zaboravili da je samo malo vremena ostalo do kraja školske godine koju želimo završiti sa što boljim uspjehom.

U proljeće sve se budi, veseli i sretni smo ljudi!

*SRETAN VAM DAN ŠKOLE!!*

***Vaši urednici!***

ISKRE, List Osnovne škole fra Didaka Buntića Čitluk

Kralja Tomislava 94, 88 260 Čitluk

Uređivački odbor:

Ravnatelj: Marin Kapular, prof.

Pedagoginja: Milenka Šego, prof.

Voditelji sekcija: učitelji hrvatskog jezika i razredne nastave

Tajnik: Ivan Sušac, dipl. iur.

Svečano obilježen Dan OŠ fra Didaka Buntića

U ponedjeljak, 5. lipnja 2017. godine, svečano smo obilježili  Dan škole. Svečanost je otpočela sv. misom za pokojne učenike i djelatnike, a potom se preselila na sportske terene. Nakon sportskih natjecanja u rukometu i nogometu, uslijedila je svečana priredba u prepunom holu naše škole. Radost slavlja uvećaju uvijek naši umirovljeni djelatnici te brojni gosti. Obradovao nas je dolazak ministra prosvjete sa suradnicima te našeg načelnika Općine i predsjednika Općinskog vijeća, ravnatelja susjednih nam škola te roditelja.

Kroz raznovrstan program provela nas je učenica (8.b) razreda Gabriela Brkić, a članovi Dramsko-recitatorske sekcije od 1. do 5. razreda oduševili su nas svojim igrokazima i recitacijama. Najprije su se prisjetili fra Didaka, velikana čije ime nosi naša škola, a potom su glumili i recitirali o svemu onome što obilježava đački život. Svojim recitacijama predstavili su se i pobjednici školskih natjecanja u pisanju poezije i krasnoslovu. Učenik Josip Pehar (8.c) recitirao je svoju pjesmu “Moja domovina” s kojom je uspješno predstavljao našu školu na Danima hrvatskoga jezika u Mostaru. Dominika Stojić (4.r.), školska pobjednica u krasnoslovu, predstavila se  pjesmom “Mama” koju je krasnoslovila i na Županijskom natjecanju.

Učenica Lucija Kordić (8.a/9) autorica je trećeg najljepšeg pisma u Bosni i Hercegovini. Procijenio je to stručni žiri na Natjecanju u pisanju pisama za mlade, a koje organiziraju HP Mostar i BH pošta, a i sami smo se uvjerili, nakon što nam je svoje pismo pročitala, da je nagradu itekako zaslužila. Naravno, slavlje ne bi bilo potpuno bez pjesme. Za izvrsne glazbene točke pobrinuo se Školski zbor i novoosnovani Školski orkestar, na kojeg smo izrazito ponosni. Pjesmama “Kad se male ruke slože” i “The Best” izmamili su osmijeh na svako lice i uistinu pokazali što se može kad se male ruke i grla slože.

Nazočnima se potom obratio i ravnatelj,  podsjetivši nas na fra Didakove škole i ispite uz koje je i vezan naš Dan škole. Posebnu čestitku uputio je nastavnici Zdenki Korać i spremačici Marini Bevanda, djelatnicama koje su napunile 30 godina radnoga staža, a prigodne darove uručila im je predsjednica Školskog odbora.

Ugodno druženje nastavljeno je na prigodnom domjenku u hotelu Brotnjo.

U ime svih nas koji smo uživali u priredbi, zahvaljujem voditeljima i članovima Dramsko-recitatorske, Glazbene, Literarne i Kreativne sekcije (čije su prekrasne cvjetne dekoracije ukrasile našu pozornicu).

ŽIVJETI U SVIJETU SLOBODE

Što je sloboda? To je potreba, to je ono što svi trebamo. Sad se samo možemo zapitati, kakva sloboda? Za svakog čovjeka sloboda znači nešto drugo. Netko tko je u zatvoru razmišlja o slobodi na način da je slobodan, da nije pod nadzorom i zaključan. Netko tko nije shvaćen, tko nema pravo reći što misli, taj netko razmišlja o slobodi na sasvim drugačiji način. Za njega sloboda znači izreći svoje mišljenje bez straha da će biti pogrešno shvaćen. Sloboda može biti duševna. Ljudi siromašnih duša nemaju slobode, oni su u strahu i žive život u nekom duševnom zatvoru. Tužno je to kad je čovjek na bilo koji način bez slobode. To je kao biti bez zraka, a pokušavati disati. Živjeti slobodu to je nešto divno, što treba svakom čovjeku. Biti slobodan u svojoj zemlji, uživati svoj jezik, običaje i vjeru. To je sloboda za svakog čovjeka potrebna da bi bio potpun. Cijeniti tuđe i tuđu slobodu, a uživati i poštivati svoju. Mada ljudima ne treba dati previše slobode, jer neki iskvareni ljudi to znaju zlorabiti. Uzimaju sebi za pravo da mogu raditi što hoće i prema drugima se ponašati nedolično i uskraćivati im njihovu slobodu. To nije sloboda, to je krađa slobode i narušavanje tuđe. A, nažalost mnogo je ljudi danas koji si uzimaju pravo tako se ponašati. Živjeti slobodan i u svijetu slobode s puno slobodnih ljudi oko sebe bilo bi divno, ali kad bi ljudi znali granice slobode. Sve na ovom svijetu ima granicu, i sloboda isto, samo ljudi su bez granica i oni koji imaju imalo srca i razumijevanja, te granice slobode ne pomiču, ali nažalost uvijek ima izuzetaka. Izuzetaka koji su spremni oduzeti nečiju slobodu da bi pomakli neke svoje granice. Lijepo je živjeti slobodan, znati da smiješ slobodno šetati i reći svoje mišljenje. To nam je najveći dar od Boga, trebamo ga znati čuvati, poštovati i cijeniti. Lako je izgubiti nešto tako vrijedno, jer za blagom svi žude.

Sloboda, svi je imamo i živimo samo svatko na svoj način.

**Anđela Čuljak, IX.b**

DAN BRANITELJA

“Navik on živi, ki zgine pošteno”

Fran Krsto Frankopan

U ponedjeljak, 18. rujna, svečano je obilježen Dan branitelja. Svečanost je otpočela paljenjem svijeća i polaganjem vijenaca kod Spomen križa, a potom je uslijedilo misno slavlje u crkvi Krista Kralja. Nakon toga, sudionici su se u svečanom mimohodu uputili u hotel Brotnjo, na svečanu akademiju. Dirljiv je bio prizor svečane povorke na čijem su se čelu vijorile zastave hrvatskih ratnih postrojbi, pod kojima je svoje živote domovini darovalo 38 branitelja Brotnja.

Njihovu žrtvu i domoljublje nećemo i ne smijemo zaboraviti, a naši učenici su svojim literarnim radovima to posvjedočili.

Našu je školu predstavljala učenica Ana Odak (7.d) s pjesmom Branitelji, za koju je i dobila nagradu. Čestitamo Ani, kao i ostalim nagrađenima učenicima.

Svijet po mom

Voljela bih da makar na jedan dan mogu napraviti svijet po mom. Činjenica da ratova ima po cijelom svijetu je jako tužna. U mom svijetu bi svi ratovi prestali. Siromašne i gladne osobe bi imale hranu, odjeću, svoje kuće i sve što im je potrebno za normalan život. Zlih i loših ljudi ne bi bilo jer oni negativno utječu na okolinu. Ljubomora bi prestala. Bolesti na svijetu ne bi bilo. Životinje koje nemaju svoj dom bi bile udomljene. Nezahvalnost je jako loša mana koje u mom svijetu ne bi bilo. Sve strašne poplave i oluje bi prestale.

U mom svijetu bi ljudi bili zadovoljni i zahvalni na onome što im svijet pruža.

**Lea Ćavar, V.a**

Gdje je moja domovina?

Svaki put kad pogledam kroz prozor i vidim svoj grad, sve više shvaćam koliko mi je drag. Ali, još mi je više draga moja domovina Bosna i Hercegovina. Kad shvatim koliko je puta bila rušena, vrijeđana, uništavana i spaljena, a opet je ostala ponosna, čista i sama po sebi posebna, još je više volim, još više živim za nju, za život u njoj.

Ona možda nema neke ogromne parkove, velika mora i ostale stvari koje neke strane zemlje imaju, ali ima nas Hercegovce koji vole i čuvaju njene poklone. Ima svoje znamenitosti koje su sigurno važnije od nekog ringišpila u nekom ogromnom luna parku. Ima šume i polja, rijeke, planine i doline u čijoj se blizini živi zdravije, ugodnije i sretnije nego u blizini zagušljivih tvornica čiji dim i otrov uništavaju prirodu i njene ljepote.

Bosna i Hercegovina mi je dala zdrav život, dom i veselje, dala mi je ljubav, mnoga prava. I zato ne postoji razlog zašto je ne bih volio, čuvao i cijenio.

**Ivan Ostojić, VI.c**

VOLJETI JE LAKO

Odrasli kažu "Ljubav je teška"

ja njima kažem "To je greška!".

Uvijek ću misliti da nije takva,

jer ja volim vrlo lako.

Koku što jaje daje,

psića što glasno laje,

cvijet u travi,

zvrk na jednoj glavi,

baku sa štapom,

djeda sa kapom.

Eto tako,

Voljeti je lako!

**Učenički rad**

JESEN

U mjesecu rujnu počela je jesen, moje najdraže godišnje doba.

Došao je mjesec rujan, a sa njim i jesen. Jesen je najsavršenije godišnje doba. Lišća ima u svim bojama: crvena, žuta, zelena, smeđa, narandžasta i mnogo drugih. Kada je lišće počelo opadati, izašla sam van i gledala kako opada. Bilo je šarenog lišća, što je najbolje. Kada opadne svo lišće, ja izađem van i pobacam lišće po dvorištu. Mama se malo naljuti, ali ja joj ne priznam da sam ja pobacala lišće po dvorištu. Kada bacam lišće, bude mi zabavno, ali kasnije baš i nije jer ga moram pokupiti. Ja bih jako voljela da uvijek sa zelenih drveća opadaju one male zelene grančice i da budu šarene kao listovi na listopadnom drveću.

Ja jako volim jesen i sada to znate. Jesen je najljepše godišnje doba i zato ga volim.

**Lorena Ivona Ostojić, VII.c**

OLE I TRUFA

Bio je mjesec studeni. Taj studeni se razlikovao od drugih jer je bilo neobično toplo za to vrijeme u godini. Noću bi puhao snažan vjetar i bilo bi hladno, al čim bi veselo Sunce jutrom izašlo, postajalo bi sve toplije.

U jednoj gustoj šumi, na vrhu drveta, nekim čudom, za razliku od ostalih listova, zajedno su visjela dva lista. Jednom je ime bilo Ole, a drugom Trufa. Njih dvoje zajedno su proživjeli sve hladne noći, snažne vjetrove i kiše. Ole i Trufa su se uvijek pitali zašto jedan list mora otpasti, a drugi ostati. Vjerovali su da odgovor leži u njihovoj velikoj ljubavi. Za vrijeme najvećih oluja, Ole bi molio Trufu da se čvrsto drži, a Trufa bi govorila Oli da se on drži svom snagom i da je njeno vrijeme došlo. Govorila bi da više nije lijepa kao nekada, da je sva naborana i žuta. Ole bi ju tješio govoreći da je ona njemu s vremenom sve ljepša i ljepša i da su sve boje jako lijepe, pa tako i žuta. Dok su oni tako jednom razgovarali desilo se ono čega se Trufa najviše pribojavala. Zapuhao je snažan vjetar i otpuhao Olu. On je pao na šumsko tlo i pomiješao se s ostalim koje se tamo nalazilo. Trufa je ostala sama na drvetu, bila je tužna i preplašena, nedostajao joj je njen Ole i ona je u međuvremenu zaspala.

Kad se probudila bila je jako sretna jer je shvatila da se više ne nalazi sama na drvetu, vjetar ju je otpuhao dok je spavala, bila je u zagrljaju svog voljenog Ole i oni su se pozdravili s ljubavlju koja nikada nije bila veća. Naišao je povjetarac i podigao Olu i Trufu u zrak i oni su lebdjeli blaženstvom, slobodni i sjedinjeni s vječnošću.

**Korina Planinić, VII.c**

DAN UČITELJA

Razmišljajući o školi, shvaćam kako je to mjesto mog odrastanja. Krenuvši od vrtića, do osnovne škole, a ubrzo i srednje, polako odrastam učeći voljeti, pomagati i biti prijatelj. Škola je moj prijatelj, koji me prati od početka djetinjstva, a pratit će me i do kraja života samo u drugim oblicima. Trenutno je škola samo ustanova u kojoj provodimo dane nestrpljivo čekajući kad će zvono označiti kraj nastave. Tu nam nastavnici nesebično prenose znanje dok mi iz klupa pažljivo slušamo. U tim istim klupama često odlutamo u daleki svijet mašte, zaboravljajući zašto smo tu. U tim istim klupama dogodili su se najljepši trenutci i razmijenile slatke tajne. Škola je puno više od obične zgrade. Ona je jedna velika kuća gdje smo moj razred i ja kao velika obitelj. Nastavnici nam pokazuju put kao roditelji, a s vršnjacima se osjećam kao s braćom i sestrama. Ipak toplinu doma ništa ne može zamijeniti, ali škola je zasigurno najljepše životno doba svakoga čovjeka. Naša škola je dobila ime po hercegovačkom franjevcu i prosvjetitelju fra Didaku Buntiću. On je djelovao na promicanju gospodarskih i prosvjetnih prilika.

**Monika Živković, IX.b**

Nije bogat tko puno ima,nego onaj kome malo treba

U današnje vrijeme ljudi ne shvaćaju da pravo bogatstvo nisu novac i materijalne vrednote. Uistinu smo bogati samo ako imamo ljubav, obitelj, prave prijatelje, mir, zdravlje i sve ove stvari koje ne možemo kupiti ni svim blagom svijeta.

Mnogi ljudi danas, iako imaju milijune, najljepše urađene kuće, najskuplje automobile, smatraju da im to nije dovoljno i žele još. Ljudi koji dijele s drugima bit će ispunjeniji i sretniji od onih koji žele sve za sebe. Neki smatraju ako imaju puno novca, ništa ih ne može slomiti, te da se mogu od svega izliječiti. Ali, sva blaga svijeta ništa im ne vrijede ako skrenu s Božjeg puta, a ni tim materijalnim bogatstvom ne mogu promijeniti "sudbinu"koju im je Bog namijenio. Nastojat ću uvijek pomoći svima i najviše ću cijeniti one stvari koje su uistinu vrijedne. Život će nam biti ispunjen srećom i mirom ako ne budemo cijeli život samo dukate na hrpu spremali jer badava nam to kad u duši mira nikad imati nećemo.

**Marijana Soldo, VIII.b**

DIDAKOVI DANI

Kod rodne kuće fra Didaka Buntića u Paoči 19. listopada je upriličen glazbeno – poetski program i odavanje počasti velikom fra Didaku Buntiću. U glazbeno – poetskom dijelu nastupili su učenici OŠ fra Didaka Buntića, OŠ Čerin, OŠ Bijakovići i OGŠ Brotnjo, a polaganjem cvijeća i paljenjem svijeća počast fra Didaku odali su predstavnici Općine Čitluk, HKUD Didak i OŠ fra Didaka Buntića.

Ovogodišnji Didakovi dani započeli su upravo s mjesta na kojem je danas održan prigodni program i to Hodom mira. Pješačeći od fra Didakove rodne kuće do crkve u kojoj je fra Didak kršten, sudionici hoda željeli su na simboličan način pokazati kako se, idući korak po korak, može doći do cilja i uz to se prisjetiti vremena kada je fra Didak zajedno sa svojim suradnicima i gladnom djecom pješačio iz različitih krajeva Hercegovine do Mostara iz kojeg su polazili vlakovi za Slavoniju.

Na početak 14. Didakovih dana i do sada održani program posjetio je fra Nikola Rosančić u svom pozdravnom govoru.

– Fra Didak nam može biti poticaj i uzor da napravim one male stvari, korake koje možemo napraviti, a sve ostalo će Bog napraviti, samo trebaš imati vjeru i nadu. Vi, djeco, koja idete u školu sada trebate učiti i vjerovati da ćete kroz postupan rast doseći do odgovornih – zrelih ljudi. Vi koji ih učite trebate također truditi se ono što možete napraviti. Ljudi koji rade trebaju uvijek pozitivno razmišljati da ostanu u ovim područjima, a ne da se iseljavaju. Isto tako mi u Crkvi i vi u politici, svatko sa svoje strane, treba činiti ono što može i vjerovati da će Bog učiniti ostalo. U tom pogledu neka nam fra Didak bude uzor da nikada ne odustajemo bez obzira pred kolikim se izazovima našli, nego da se uvijek trudimo i borimo – poručio je danas kod fra Didakove rodne kuće fra Nikola Rosančić, župnik župe Gradnići.

Didakovi dani odavno su prerasli župu Gradniće i općinu Čitluk, a nešto o rastu same manifestacije kazao je načelnik općine Čitluk Marin Radišić ističući za primjer godinu kada se obilježava 100. obljetnica spašavanja gladne djece. Godina je to u kojoj je spomenuta obljetnica velikog fra Didakovog čina na dostojanstven način obilježena u Zagrebu i Mostaru, a kroz Didakove dane i u velikanovoj rodnoj župi pa i šire.

– Fra Didak je krenuo odavde, iz svoje rodne kuće, a vidjeli smo za svoga kratkog života koja je sve velika djela učinio. Nama, što je rekao maloprije i fra Nikola, njegov život treba biti poticaj jer je on, zahvaljujući svojoj upornosti, ostvario neka djela koja su izgledala nemoguća. Nama to treba bit primjer u našem životu i radu kako bismo bili ustrajni i kako bi nam fra Didak bio vodilja u našem životu… Općina Čitluk je uvijek podržavala ovu manifestaciju, tako će biti i ubuduće, ali evo za 100. obljetnicu ,Paoča je prelijepa okupana suncem, no kao što ste mogli primijetiti u odnosu na prošle godine sada ćemo do Paoče lakše dolaziti jer je obnovljena lokalna cesta – kazao je načelnik općine Čitluk Marin Radišić te čestitao inicijatoru manifestacije fra Marinku Šakoti i Organizacijskom odboru na svemu što čine.

Spašavanje gladne djece bio je jedinstven pothvat u povijesti kojim je Hercegovina spašena od umiranja, ali i pothvat kojim je fra Didak, uz mnogobrojne druge, potvrdio koliko mu je mladost i budućnost Hercegovine bila na srcu. Svojim pothvatima za života je osvojio srca žitelja Hercegovine, a tako je i danas kada djeca, ali i oni stariji inspiraciju pronalaze u liku i djelu fra Didaka Buntića.

Koliko ovaj znameniti franjevac može biti inspirativan danas su pokazali učenici osnovnih škola s područja općine Čitluk svojim nastupima.

DANI KRUHA

Djelatnici i učenici naše škole tradicionalno obilježavaju Dane kruha i Dan zahvalnosti za plodove zemlje u prostorijama škole. Ove godine odlučili smo to promijeniti te je svečanost održana 15. listopada u dvorištu crkve Krista Kralja u Čitluku, po završetku misnoga slavlja. Izložba slasnih, slatkih i slanih peciva, maštovito upotpunjena mnoštvom jesenskih plodova, bila je prodajnoga karaktera.

Učenici razredne nastave sa svojim su učiteljicama svakog posjetitelja počastili pecivom i osmijehom. Naravno, stolovi su brzo ostali prazni, što je najljepši način da se zahvali vrijednim majkama, učenicima i učiteljicama na njihovu trudu. A, najljepše tek slijedi! Naime, ukupan prihod od prodaje peciva, koji iznosi 2.500 KM, darovat će se potrebitim obiteljima naših učenika.

Smisao života u slobodi

Sloboda se ne može spustiti do ljudi, ljudi se moraju uzdignuti do nje, to je blagoslov koji najprije treba zaslužiti, a onda u njemu uživati.

Sloboda je pojam života. Ja sam slobodna ako slobodno mislim, slobodno dišem, volim, biram prijatelja, slobodno formiram sebe i svoj život. Ako čovjek nešto može, onda je to sloboda, ali ako mora, onda to nije sloboda. Naš narod to dobro zna vjekovima. Naša napaćena zemlja koja se nalazi na raskrižju svjetova, uvijek je bila kriva nekome. Na nama su se lomili valovi povijesti. Slobodu su nam otimali i Turci i Mlečani i mnogi drugi barbari. Nicali smo iz pepela i nisu nam je mogli istrgnuti iz srca. Ona je urezana u naš genetski kod. Svaki je čovjek rođen slobodan, stvoren za vječnost. Uspravan i čista srca, ima pravo biti čovjekom jer je dragocjen u Božjim očima.

I mali leptir je rekao da nije dovoljno samo živjeti, potrebno je malo sunca, malo slobode i malo cvijeća.

**Lucija Kordić, IX.a**

MJESEC HRVATSKE KNJIGE

Svijet po mom

Kada bih ja mogla cijeli svijet ponovno stvoriti, to bi bio svijet kakav ne možete niti zamisliti. Izgledao bi kako žele djeca, ali i odrasli bi uživali.

Svaka rijeka bi bila sok drugog okusa, a tko se zaželi vode, može otići do obližnje planine gdje se nalazi bunar s vodom. Ako djeca prije spavanja žele malo mlijeka, ne bojte se, ima ga u kokosovom plodu, a tko ima krave, koze, ovce može namusti mlijeko. Jedu se plodovi sa stabala i druge biljke. Stoka se također uzgaja radi hrane, ali i drugo: krava daje kožu, ovca vunu, a koka jaje. Svi bi živjeli skromno u malenim kućama i imali bi koliko im je potrebno. Beskućnicima i siromašnima bi se dali domovi, da žive kao i svi drugi.

Rata naravno ne bi bilo. Živjelo bi se u miru, skladu i zajedništvu. Sunce bi se svakog dana smijalo i gledalo djecu koja se zajedno igraju na igralištu, a katkad u sred igre pogledaju u nebo i dive se šarenoj dugi. Ne bi se jedni drugima rugali i izdvajali druge zbog razlika. Uglavnom to bi bio predivan svijet u kojem mi, nažalost, ne živimo.

**Maja Prusina, VI.c**

ZIMA

ZIMA

Zima je, nema snijega, Ja volim zimu.

tako bih se rado spuštao s brijega. zato što pada snijeg.

Kada padne snijeg.

Pravio bih snjegovića uz Ja se igram i pravim

prijatelja Duška Radovića. snjegovića.

**Lana Bulić, II.c**

Grudao bih se sa svima,

nek' se zna da je zima.

Al'ove zime nema snijega,

tako ja ostao bez svega.

**Tin Šakota, III.a**

Sretan Božić i 2018.godina

BOŽIĆ

Božić je meni poseban dan. Tada slavimo rođenje Isusa Krista. Na Božić kitimo bor i pravimo ukusne kolače. Cijela obitelj je na taj dan sretna i pjevamo božićne pjesme.

**Lana Pehar, III.c**

Božićna uspavanka

Božić

Blaga svjetlost rosi iz visina, Ponoć će proć.

Majka ljulja Božjeg sina. Božić će doć.

Okitit ćemo bor.

Nad štalicom blista zvijezda, Sva djeca trče na kor.

Svjetlom grije lijepa gnjezda. Da malom Isusu pjevaju pjesmice

I da vide njegovo sretno lice.

Do štalice mjesec pruža svilen trag, **Sara Bulić, III.c**

Ninaj, ninaj sinak drag.

**Emanuela Raspudić, III.c**

Valentinovo u duši

Svake godine Valentinovo se slavi,

to dokaz ljubavi je pravi.

Ruže, bombonjere, srca i razne stvarčice,

druge na taj dan se bore protiv tuge.

No, nije bit u materijalnim stvarima,

duša i srce nas čine pravima.

Dječje oči radoznalo gledaju ruže,

dok im razigrane misli po glavi kruže.

Taj dan priroda kao da se rodi,

nešto srcu toplo, milo godi.

Leptirići po trbuhu „lete” i laste zadrhte,

kad se ljubavi doma sjete.

Jedno Valentinovo u svakom od nas se budi,

kad se sjetimo doma i najmilijih ljudi! **Ana Odak, VII.d**

Valentinovo

Mačka voli psa,

labud voli labudicu,

kralj voli kraljicu,

sunce pahuljicu,

golub golubicu,

a dječak voli djevojčicu.

**Julija Prskalo, III.c**

DAN RUŽIČASTIH MAJICA

Danas, 28. veljače 2018. (zadnja srijeda u veljači) se obilježava kao Međunarodni dan prevencije vršnjačkog nasilja „Dan ružičastih majica” (Pink Shirt Day). Milion mladih ljudi u cijelome svijetu obilježavaju ovaj dan od 2007. godine kada je dječak u Kanadi bio izložen vršnjačkom nasilju zbog dolaska u školu u ružičastoj majici. Ispostavilo se da je majica simbolizirala dječakovu podršku teško bolesnoj majci od karcinoma dojke. Školske kolege solidarizirale su se sa zlostavljanim dječakom i idućeg dana su se svi pojavili u ružičastim majicama. Od tada, ružičasta majica postala je simbol borbe protiv vršnjačkog nasilja i prepoznatljiv simbol inicijative i međunarodno prepoznate godišnjice prevencije vršnjačkog nasilja u školama. Dan ružičastih majica biti će obilježen treći put u BIH. Ovogodišnji slogan kampanje podizanja svijesti o prevenciji vršnjačkog nasilja u školama u BIH je „Trend je biti friend”. Zato dragi učenici prihvatimo različitosti, nedostatke, a u svakome od nas potrudimo se pronaći onaj dio savršenosti koji će nas poticati na razumijevanje, ljubav i prijateljstvo.

Sigurni smo da želite biti u trendu – **TREND JE BITI FREND!!**

Pravo na nedostatke

Krug

Savršenstvo

Bez početka i kraja

Nema viškova, nema nedostataka

Ja nisam Mali Princ, ali imam svoju ružu

Moja ruža je čovjek

Moja ruža je prijatelj

Moja ruža je osoba sa posebnim potrebama

Različita, drugačija, a savršena

Mali Princ je savršen

A ja…Ja imam stotinu nedostataka

A, ipak, negdje u tisućitom dijelu sebe

Ja sam Mali Princ

I briga me za nedostatke

Kad je taj tisućiti dio dovoljan

Za čaroliju razumijevanja, ljubavi i prijateljstva.

**Lucija Kordić, IX.a**

DANI HRVATSKOG JEZIKA

Hrvatski glas u vremenu

Nebo i kamen. Djed i ja. Koračamo stazama djedova djetinjstva. Prži hercegovački 'zvizdan' tako da to more od kamena izgleda sasvim bijelo. Moj djed je živi primjer kako se voli, čuva i njeguje materinski jezik kojem je ostao vjeran i nakon što je pola života živio pod suncem tuđeg neba. Otišao je trbuhom za kruhom kao i mnogi u to vrijeme. Zaiskri mu suza u oku kad priča o tuđini. Riječ domovina tamo znači isto što i majka. Hodam kao opčinjena. Nigdje nebo nije tako plavo kao tog trena u oku mog djeda. Al bilo je i vremena kad je to isto nebo plakalo jer su ga pokušali prisvojiti mnogi barbari. Hodamo dalje i odjednom se nađemo ispred malene uvale, vrtače, a u njoj kapelica.„Evo tu se čuvala tradicija, kultura, baština, vjera u vremenima kad smo bili progonjeni”, reče djed. I stojimo šutke djed i ja…i stećak. Kroz glavu mi prolazi kako pleme Inka ima spomenike, Egipat ima piramide, a mi, evo, imamo stećak. On je kamen, ali on je i riječ. On je i zemlja i nebo i krik. On je i pjesma i smrt, ali je i život i prošlost i budućnost. Na trenutak mi se čini kao da sklapa ruke na molitvu, da se ne zaboravi kroz kakve je bure i oluje prošao hrvatski narod, ali ostao je prkosan i digao se kao feniks iz pepela. Bilo je ljudi koji su išli ispred svog vremena, koji su znali da će svanuti zora, da ćemo biti slobodni, svoji na svome. Jer što je narod bez slobode, što je jezik bez naroda? Uz moje ime moj hrvatski jezik stoji kao moje prezime. Divan je moj hrvatski. Ima boje, oblike, zvukove i osobine svoje zemlje. Buran je kao ova hercegovačka bura, nježan kao dodir majke, zanesen kao procvjetala grana jorgovana, veseo kao tambura, dubok kao mrak naših šuma. I dok ovaj škrti hercegovački kamen u zagrljaju trnja i šikare puca, dok ovo srce bije u grudima, čuvat ću i voljeti svoj materinski jezik jer sam njime kao pupčanom vrpcom vezana za svoj narod i domovinu.

I stojimo tako djed i ja nijemi od ljepote trenutka, a duboko svjesni čvrste, neraskidive, bezuvjetne ljubavi prema onom što smo upili s prvim majčinim mlijekom. Moj hrvatski je cijela knjiga u jednoj riječi, cijeli ocean u jednoj djedovoj suzi, vihor u jednom uzdahu, tisuću godina u jednom trenu.

**Lucija Kordić, IX.a**

Moj hrvatski jezik

Moj jezik

Naših djedova i pradjedova Kao vječno more sinje,

to su zvuci. Jezik živi roda moga!

Kao garde gore naše, Šumi, grmi, tutnji, huči

šumi, grmi, tutnji, huči. Ime puka hrvatskoga!

To je jezik roda moga.

Njemu riječi te se ore,

Kao bajka koja vječno živi, Kao munje kad se bore;

te se prenosi sa koljena na koljeno. I uvijek u srcima ostat' će

Jak kao bure sinje i lagan kao ljetni maestral. Kao kamen tvrd postat' će!

Hrabro i nježno vječno će šumiti.

**Marija Martinović, VIII.c Marijeta Šarac, VIII.c**

Jezik roda moga

U kretu si gipkom, lakom,

ne gubiš se nikad s mrakom.

Zuji, zveči, zvoni, zvuči

moj jezik se ne muči.

Sile mu je glas olujne,

ko junak grudi snažne, bujne.

Njemu riječi te se ore,

kao ponosne hrvatske zore.

Listom dižu srca, duše

jezik moj svijetom puše.

Ponosan i snažan kao kamen

ostaje nam trajan znamen.

**Paola Barbarić, VIII.c**

Ne dirajte boje mog djetinjstva

Ne govorite mi Zaustavit ću se u ovom trenutku prolaznosti

Da će proći ova čežnja u očima mojim Jer želim trajati vječno

Ne govorite mi U idealima

Da ne smijem sanjati ptice i leptire U djetinjstvu

I plesati na kiši Bez vremena

I trčati u zagrljaj dugi Bez postanka

Bez trajanja

Ne govorite mi U nekim drugim dimenzijama

Da nisu istinite bajke

Ne govorite mi da odrastem Ako me natjerate da zaboravim

Ovu djevojčicu u meni

Ne dirajte boje mog djetinjstva Ako njene dane

Moje nevino zelene Neke druge istine ispune

Moje zlatno zvjezdaste Ako je duboko u nekom kutku

Moje šuškasto smeđe Zaborava pospremim

Moje boje u oku skrivene Ako ju uspavam u hodnicima sjećanja

Ili pustim da otplovi u zvjezdane visine

Napisat ću najljepšu pjesmu djetinjstvu

Satkanu od čarobnih niti moje duše Ja ću je samo mislima dotaknuti

Uzet ću od očevih ruku toplinu I ona će opet biti tu

Od majčinog srca ljubav U mojoj pjesmi sunčanoj

Od zemlje snagu U mom djetinjstvu što miriše

Od djeteta nevinost i iskrenost

Ne dirajte boje mog djetinjstva

**Lucija Kordić, IX.a**

Priroda me uzbuđuje svojom ljepotom

Šetajući šumom gledam puno cvijeća kao što su: jaglaci, zumbuli, narcisi i proljetnice. Ja kod sebe doma imam veliku šumu, u njoj imam dvije vjeverice koje svaki dan skupljaju žireve i ostavljaju ih na panjima.

Ispred kuće imam veliki travnjak, koji ima puno vrsta trava na sebi. Na njemu raste puno ljubičica i tratinčica od kojih ja i moje dvije sestre napravimo vijenac. A moja dva brata na njoj se igraju. Predvečer, ja sa svojom obitelji sjedim na terasi i razgovaramo.

Moj rođendan je u proljeće, tada sa svojim prijateljicama uživam u prirodi i njezinoj ljepoti.

**Jelena Odak, VI.c**

Proljeće

Proljeće

Visoko na nebu sja sunce. Kad u proljeće kiša padne,

Odmah sa juga dolete lastavice. da će duga doći svako znade.

Iza kiše pojave se duge. Uskrs je blagdan svima nama,

Djeci više nema tuge. tucamo se pisanicama.

Na livadi se pojavilo cvijeće. Prošla zima, došlo proljeće,

Djevojčica po parku šeće. lastavica, evo, polijeće.

**Sara Bulić, III.c Tin Šakota, III.c**

USKRSNI BLAGDANI

Uskrs

Od malena su nas učili da se Isus za nas rodi. Isus je za nas na križu umro, da se spasimo od grijeha velikih. Od malena su nas učili da je Isus uskrsnuo. Eto stigao je i taj najveći blagdan.

Pobjedni dan slavimo, zapjevajmo, radujmo se u miru, zdravlju, ljubavi.

Sretan vam Uskrs, dragi kršćani!

USKRS

USKRS

Nedjeljno jutro svanulo, Bijeli zeko skakuće

sve je zablistalo. i dijeli pisanice,

Danas slavimo uskrsnuće na svakoj piše,

Isusa Krista. danas sreću i veselje dijelim,

Na stolu puna korpa pisanica, pa ti sretan Uskrs želim.

ima tu i koka s pilićima,

jedan zeko koji od sreće skakuće **Marija Šakota, VI.c**

čestitke šalje.

Sretan vam Uskrs, moj narode!

ZEMLJA ČEKA USKRS

**Zemlja čeka Uskrs…!**

koji mir će svijetu dati,

kad će cijela Zemlja sjati

i samo da dan taj dočeka,

sve će svoje blago predati…

**Zemlja čeka Uskrs…!**

koji sve ljude spaja,

i pokazuje put do raja.

Svi će čekati to vrijeme,

kad će lasta ovdje da s juga skrene…

**Zemlja čeka Uskrs…!**

koji će novo doba donijet',

kad čovjek neće moć' odoljet'

blagodati mira i topline,

i neće gledati u drugima mane, nego samo vrline…

**Zemlja čeka Uskrs…!**

kad tamnica i ratova biti neće,

kad će sve rane zarasti,

tad ljubav će nadoknadit sve ono vrijeme,

u kojem odsutna je bila…

**Zemlja čeka Uskrs…!**

**Antea Kordić, VII.b**

Završeni upisi učenika u prvi razred

Od 17. do 25. travnja 2018. godine trajao je upis učenika u prvi razred osnovne škole. Upisano je 111 budućih učenika, koji će u rujnu službeno postati naši prvaši.

U centralnu školu upisano je 35 dječaka i 45 djevojčica (ukupno 80), a u područne škole 17 dječaka i 14 djevojčica (ukupno 31).

Čestitamo im na upisu te ujedno želimo sretan i bezbrižan početak školovanja!

Smisao života u slobodi

Sloboda, ona postoji i svugdje je oko nas. Svaki čovjek ima pravo na slobodu. Nju nije lako opisati. To nije riječ, to je pojam. Svi smo mi rođeni slobodni, ali nam često život postavlja pravila i ograničava slobodu. Ipak, pravila su tu kako neki ljudi ne bi zloupotrijebili slobodu.

Ja sam slobodna ako slobodno mislim, volim, biram prijatelje, ako slobodno formiram svoj život. Život je zamišljen da pomažemo drugima. Postoje samo pravila koja govore što ne bismo trebali činiti, a ako ne radim ono što je zabranjeno, ja sam slobodna jer ne postoje pravila koja govore što trebamo činiti. Ono što „trebamo” činiti je ljudski, to je opis života, a opis nije pravilo. Sloboda traje sve do trenutka do kojeg prestanemo činiti dobro za sebe i za ljude oko nas. Nakon toga stvorili bismo robove, a i sami smo postali rob slobode jer pravila koja štite slobodu kad-tad će nas sustići, a ako bježimo od njih, onda nismo slobodni.

„Bog nam nije prodao slobodu, ali ipak je moramo otplatiti”.

**Mia Barbarić, IX.a**

Kad odrastem, želim postati...

Mnoga djeca svakodnevno razmišljaju i sanjare o onome što žele postati u životu, pa tako i ja. Još dok sam bila skroz mala, često sam sanjarila o tome što ću postati u životu, ali se i nisam baš mogla odlučiti. Sve dok nisam počela trenirati svoj voljeni sport - košarku.

Čim sam primila košarkašku loptu u ruke, znala sam da je to ono što želim raditi cijeli život – igrati košarku. Zaljubila sam se u taj sport. Počela sam pratiti košarkaške utakmice i sanjariti kako ću i ja jednoga dana igrati, što i danas znam često raditi. Postoji mnogo poznatih košarkaša i košarkašica kojima se divim i smatram ih uzorima. Ali, znam i koliko odricanja stoji iza toga, kada želite izaći sa prijateljima, ali ne možete, jer kako bi došli do svog cilja morate naporno trenirati i davati sve od sebe. To se sve isplati, jer ništa nije važnije od ostvarivanja svojih životnih ciljeva. Ali, mi je posebno važno, uz sve to, postati i dobra osoba. Smatram da svaki čovjek prije svega treba biti dobra osoba. Meni je košarka postala dio života. To je i moja prva ljubav bez koje ne bih mogla živjeti.

Ja ću se uvijek truditi i davati sve od sebe kako bih ostvarila svoj san i došla do cilja. Smatram da svaki čovjek treba slijediti svoje srce te raditi ono što voli.

**Korina Planinić, VII.c**

Akcija spašavanja Hercegovine od smrti i gladi

Mi se također i ove godine želimo sjetiti velikog i važnog događaja, hercegovačkog Mojsiju fra Didaka Buntića koji, je poveo obespravljeni, siromašni i glađu izmoreni narod iz Hercegovine, dijelom iz Bosne u prekomorske krajeve, u zemlje nada i obećanja – u Hrvatsku. Najvećim dijelom u Sloveniju, zatim u Baranju, Srijem, Borat, Bačku i Posavinu. Bilo je to i za današnje pojmove, svakog divljenja vrijedna akcija u kojoj se pokazala snaga duha i ljubavi pravih boraca za dostojanstvo svakog ljudskog života, a posebno onog slabog i ugroženog. U teškim danima on je bio svome narodu poslije Boga, jedina nada, obrana, pomoć i utjeha.

**Uređivački odbor Iskri**

Moda proljeće-ljeto 2018.

Trendovi dolaze i odlaze, a baš kao što se mijenjaju sezone, mijenjaju se i komadi odjeće koje volimo, želimo i obožavamo nositi. Čini se da je ove godine stiglo više trendova nego ikada. Možda iz razloga jer već dugo žudimo za toplijim vremenom, suncem i kratkim rukavima, ali modni kreatori, kao i svi oni koji vole modu su se odavno počeli pripremati za proljetne kombinacije koji će biti dio predstojeće sezone. Dovoljan je jedan pogled na ponudu bilo koje trgovine da nam bude jasno koje ćemo trendove nositi sljedećih mjeseci, a sudeći prema izlozima istih – biće ovo jedno modno bogato proljeće. Saten i čipka nalaze se svuda. Od majica i sukanja pa sve do cipela i hlača. Ova dva materijala postala su razlog zašto se radujemo toplijem vremenu. Lila boja je proglašena bojom godine. Ova pastelna, blijedo ljubičasta nijansa pravi je hit koji ćemo obožavati kroz cijelu proljetnu, ali i ljetnu sezonu. Također u modi su i pletene torbe,a dolaze u svim oblicima,veličinama i bojama.

Ima svega i svačega, a na nama je da odaberemo ono što će upotpuniti naš postojeći stil.

Zaštićene biljne i životinjske vrste

**GOSPINA PAPUČICA** (lat. Cypripedium calceolus L.)

Gospina papučica je europska vrsta orhideje, red Asparagales. U Hrvatskoj (Bilogora, Žumberak, Gorski kotar i Lika) je zaštićena od 1972. godine. Gospina papučica jedna je od najsporije rastućih biljaka na svijetu. Gospina papučica naraste 20-60 cm visine. Podanak joj je puzav i dug. Stabljika je okruglasta, uspravna i na vrhu dlakava. Njezina 2-4 lista, koja obavijaju stabljiku, su širokoeliptični, šiljasti, 6-17 cm dugi i 3-7 cm široki. Na rubovima su malo dlakavi. Cvjetovi su pojedinačni, rijetko su po dva, a još rjeđe tri ili četiri. Srednji dio vanjskih listića cvijeća je nagnut nad mednu usnu, a ostala dva listića su zaokrenuta unatrag. Medna usna je velika 3-4 cm duga i 2-3 cm široka, lijepe žute boje, poput mješinaste papuče. Po tome je biljka i dobila ime. Cvate od svibnja do polovice srpnja. Češće raste u sjenovitim šumama na vapnenačkom tlu. Smatraju je najljepšom europskom orhidejom.

**BJELOGLAVI SUP** (lat. Gyps fulvus)

Bjeloglavi sup je vrsta ptica grabljivica iz porodice jastrebova. Pripada potporodici strvinara starog svijeta (Aegypiinae). Ova je životinjska vrsta strogo zaštićena na području Hrvatske, što znači da se njezin život, ali i njezinu nastambu ne smije ugrožavati. Nalazi se na području otoka Cresa, gdje i postoji udruga koja se bavi njegovom zaštitom. Bjeloglavi sup živi u južnoj Europi, sjevernoj Africi do sjevero-zapadne Indije, Tibeta i Mongolije U Europi staništa su im u brdovitim područjima, dok drugdje žive i na ravnicama. Ptica ima relativno malu glavu koju u letu drži spuštenu prema dolje, vrlo velika krila koja djeluju trokutasto i kratak rep koji izgleda kao odrezan. Bjeloglavi sup je velika ptica s rasponom krila od 2,40 - 2,80 m. Duljina ptice je oko 100 cm, a može doseći masu između 6 i 13 kg. Hrani se isključivo uginulim životinjama, najčešće krupnim sisavcima. Nikada ne napada živi plijen. Bjeloglavi supovi tvore labave kolonije i uobičajeno su vjerni svom stalnom staništu. Često lete u jatima od više jedinki.

Osvrt na natjecanja

**„LINO VIŠEBOJAC“ U NAŠOJ ŠKOLI**

Već dulje vrijeme vrijedne i maštovite ruke naših učenika i učitelja pripremale su se za sudjelovanje u projektu sportsko-zabavnoga karaktera „Lino višebojac“, u organizaciji Podravke BiH i Sportskih novosti te pod pokroviteljstvom Ministarstva prosvjete, znanosti, kulture i sporta Hercegovačko-neretvanske županije i Općine Čituk.

Doslovce cijela školska zgrada bila je u znaku Lina, s dominantnim i prekrasnim Linogradom u središnjem holu, do kojega vode Linovi tragovi. Puno bi riječi trebalo da se opiše sva raskoš dječjih uradaka, a iz kojih je vidljiva neiscrpna dječja maštovitost te kreativnost njihovih učiteljica. Lina se slikalo, o Linu se pisalo, za Lina se stvaralo…Fotografije koje su u prilogu posvjedočit će vam o tome.

Iz školske zgrade Lino-putokazi usmjeravali su naše sudionike i goste prema Gradskoj sportskoj dvorani, gdje su razdragani navijači, odjeveni u bijele majice s Linovim logom i mnoštvom navijačkih transparenata, očekivali početak natjecanja u više sportskih disciplina. Natjecanje su otvorili ravnatelj škole prof. Marin Kapular i načelnik Općine gosp. Marin Radišić. Natjecatelje su bodrili i gosti-sportaši: karatašica Irena Prga, atletičarka Marija Ivanković, nogometaš Marko Grgić te rukometaš Marko Ivanković.

Početak manifestacije bio je rezerviran za kulturno-umjetnički program u kojemu je bilo recitiranja, pjesme i plesa te čitanja nagrađenih literarnih radova. Nakon napetog natjecanja u osam sportskih disciplina, dobili smo pobjednike, a to su Renato Blago Martinović (8.c) u kategoriji dječaka te Marta Raič (8.a), u kategoriji djevojčica.

Ni vjerna publika nije ostala bez nagrada. Najboljim navijačima proglašeni su učenici 6.a razreda, najbolji transparent imali su učenici (8.a), a najljepše maske napravili su učenici Područne škole Dobro Selo.

**IZVRSTAN USPJEH NAŠIH UČENICA NA VJERONAUČNOJ OLIMPIJADI 2018.**

U subotu, 10. veljače 2018. godine, završeno je županijsko natjecanje u okviru Vjeronaučne olimpijade 2018. Našu školu veoma uspješno predstavljale su učenice Mirjam Šarac (9.b), Ivana Bošnjak (9.b), Martina Lesko (8.a) i Monika Živković (9.b), te njihov mentor i vjeroučitelj Željko Bušić. Prvo mjesto u Županiji dijele s OŠ fra Petra Bakule, a na razini F BiH zauzele su visoko šesto mjesto. Izuzetno ponosni na njihov uspjeh, iza kojega stoji dosta rada i ljubavi, čestitamo im u ime svih učenika i djelatnika naše škole.

Podsjetimo – tema ovogodišnje Vjeronaučne olimpijade „Kršćani na putu dijaloga“, koja okuplja učenike osnovnih i srednjih škola, ima za cilj upoznati učenike s drugim kršćanskim tradicijama te ekumenskim stavovima i dosadašnjim postignućima na tom polju.

Županijskom natjecanju prethodila su školska natjecanja u siječnju, a na njima su sudjelovali učenici iz 52 osnovne škole.

**NAGRADE ZA NAJBOLJEG RECITATORA I NAJLJEPŠE STIHOVE**

Naša učenica Gabrijela Šakota (9.a) pobjednica je Županijskoga natjecanja recitatora održanog jučer u Mostaru, u Hrvatskome domu hercega Stjepana Kosače! Recitirala je pjesmu „Ne dirajte boje mog djetinjstva“, dan ranije također nagrađenu u kategoriji pisanja poezije. Pjesma je proglašena drugom najljepšom u Županiji, a autorica stihova je naša učenica Lucija Kordić (9.a). Izuzetno smo ponosni na uspjeh naših učenica, inače uzornih i odličnih učenica, zahvaljujući kojima će se tradicionalna manifestacija „Dani hrvatskoga jezika“ sljedeće godine održati u našoj školi.

**NATJECANJE IZ ENGLESKOG JEZIKA**

Petra Primorac (7.b) i Jelena Vasilj (7.a) pobjednice su Školskog natjecanja iz engleskoga jezika održanog 26. veljače 2018. Natjecanju je pristupilo 30 učenika iz svih šest odjela sedmih razreda, a organizirale su ga i provele profesorice engleskoga jezika Kornelija Ostojić, Jelena Kapetan i Nataša Lučić. Petra i Jelena predstavljat će našu školu na Županijskom natjecanju u Mostaru, 27. travnja 2018. Njima i njihovim mentoricama želimo puno uspjeha te im još jednom iskreno čestitamo!

**NAGRADA ZA 3. NAJLJEPŠE PISMO**

U ponedjeljak, 9. listopada 2017. godine, u sarajevskom hotelu “Europa”, svečano je obilježen Svjetski dan pošte. Tom prigodom uručene su nagrade učenicima koji su, po stručnom mišljenju žirija, napisali najljepša pisma na temu: “Zamisli da si savjetnik novom Glavnom tajniku UN-a. S kojim globalnim problemom bi ga upoznao i kako bi mu pomogao riješiti ga?” Na natječaj je pristiglo 400 pisama iz cijele BiH, a ponosna autorica trećeg najljepšeg pisma naša je učenica Lucija Kordić (9.a). Nagrađena je novčanom nagradom od 100 KM, kao i njezina nastavnica hrvatskoga jezika Silvana Prusina, tablet računalom te vrijednim darovima HP Mostar i BH pošte.

ŠALE

Bio mali Ivica na satu vjeronauka. Nastavnik matematike pita Pericu:

Kaže vjeroučiteljica: - Čuo sam Perice da si brz u računanju

-Neka svi dignu ruke koji žele ići na nebo Koliko je 32 x 26?

Svi su dakako digli ruke osim Ivice. Perica:

Pita njega vjeroučiteljica: - 750!

-Zar ti ne želiš ići na nebo, Ivice? Nastavnik:

Ivica odgovori: - To nije ni blizu.

-Mama mi je rekla da poslije vjeronauka Perica:

odmah dođem kući - Ali je bilo brzo!

Pozvao direktor Peričinog oca na razgovor: Pita mama Pericu :

- Vaš sin je prepisivao od najbolje učenice u razredu. - Zašto ne jedeš?

- Kako možete biti sigurni u to? Rekao si da si gladan ko vuk?

- Siguran sam jer je ona kod prvog pitanja napisala: Perica joj odgovori:

ne znam, a vaš sin: ni ja. - A kad si ti vidjela vuka da

da jede mahune!

Pita učiteljica Ivicu:

- Zašto si opet zakasnio u školu?

Ivica: Sanjao sam da sam bio na putu oko svijeta pa sam se kasnije probudio.

- Učiteljica: A zašto si ti, Perica, zakasnio?

Perica:

- Bio sam na aerodromu da dočekam Ivicu.

**Učenički rad**